สรรพสามิตเฮรายได้เกินเป้า ตรุษจีนดันภาษีน้ำมัน-กินดื่ม
ภาษีน้ำมัน เครื่องดื่มสุรา ยาสูบ ดันยอดภาษีสรรพสามิตเกินกว่าเป้าที่คาดไว้มาก
4 ก.พ. 2558

ภาษีน้ำมัน เครื่องดื่มสุรา ยาสูบ ดันยอดภาษีสรรพสามิตเกินกว่าเป้าที่คาดไว้มาก
นายสมชาย พูลสวัสดิ์ อธิบดีกรมสรรพสามิต เปิดเผยว่า เดือน ม.ค. 2558 ซึ่งเป็นเดือนที่ 4 ของปีงบประมาณ 2558 กรมจัดเก็บภาษีได้เกินเป้า 4,400 ล้านบาท เนื่องจากเก็บภาษีสรรพสามิตน้ำมันเกินเป้าถึงกว่า 5,000 ล้านบาท รวมทั้งภาษีเครื่องดื่มทั้งสุรา เบียร์ และยาสูบ เก็บได้เกินเป้า ส่วนหนึ่งมาจากผู้ค้าผลิตเตรียมไว้ต้อนรับเทศกาลต่างๆ เช่น เทศกาลตรุษจีน อย่างไรก็ตามภาษีสรรพสามิตรถยนต์ยังเก็บได้ต่ำกว่าเป้า 1,200 ล้านบาท ถือว่าการขายรถยนต์ฟื้นตัวช้ากว่าที่คาด
ทั้งนี้ ภาษีเดือน ม.ค. 2558 ที่เก็บได้เกินเป้ามากส่งผลให้ 4 เดือนที่ผ่านมา ยอดภาษีกลับมาเกินเป้า 600 ล้านบาท จากก่อนหน้านี้ที่ 3 เดือนแรก เก็บภาษีต่ำกว่าเป้า 3,800 ล้านบาท
นายสมชัย สัจจพงษ์ อธิบดีกรมศุลกากร กล่าวว่า เดือน ม.ค. 2558 กรมยังจัดเก็บภาษีต่ำกว่าเป้าหลายร้อยล้านบาท เนื่องจากการลดภาษีสินค้านำเข้าของรัฐเมื่อปลายปีที่ผ่านมา ส่งผลให้ภาษีของกรมศุลกากรในปีงบประมาณ 2558 หายไป 3,400 ล้านบาท และปีงบประมาณ 2559 อีก 1,500 ล้านบาท
แหล่งข่าวจากกระทรวงการคลัง เปิดเผยว่า กรมสรรพากรจัดเก็บภาษีเดือน ม.ค. 2558 ต่ำกว่าเป้า ผลจากการลดภาษีนิติบุคคลและบุคคลธรรมดา รวมถึงการตั้งเป้าไว้สูงเกินจริง